Nordmenn er ivrige mobilbrukere. Men det er tydeligvis ikke på nyhetsforsidene alle henger. 67% av befolkningen er ikke innom en eneste av de fem store mobilforsidene i Norge (VG / Dagbladet / NRK / Aftenposten / TV2) i løpet av en uke.

Vår Indre Publikummer

Vi som jobber med media trenger å forstå publikums atferd og vaner for å kunne skape et best mulig tilbud.

Det enkleste å tenke er kanskje at de likner oss. Men å ta utgangspunkt i at resten av nasjonen er like ivrige brukere av det vi skaper som det vi selv er, er nok i overkant optimistisk.

Da har vi heldigvis ulike undersøkelser og måleverktøy som gir et mer objektivt bilde.

Iskalde fakta

Vi skal straks gå dypere i det vi nettopp har avdekket, men først faktaene vi har basert oss på til nå:

Rundt 85% av Norges befolkning* har smarttelefon

(Kilde: TNS Gallup Forbruker & Media Q2/15)

*For å være mer presis her; Interbuss-undersøkelsen tar utgangspunkt i gruppen over 15 år i den såkalte internettbefolkningen – folk som har brukt internett siste 30 dager – 3,92 mill nordmenn. 85% av disse utgjør 3,33 millioner.

De siste årene har mobil blitt en vesentlig medieplattform:

Denne grafen viser såkalt daglig dekning – hvor stor andel som bruker noe daglig.

Vi kan se at Mobil har vokst mye raskere enn datamaskin-internettet gjorde i sin tid.

Daglig bruker rundt halvparten av oss telefonen til sosiale medier og til å lese nyheter

(Kilde: TNS Gallup Interbuss Q2/15)

Så…

Dersom vi ikke vet mer enn punktene over, er det fort gjort å tenke mobil er svært – og slutte seg til at folk flest gjør som oss selv:

• De har en mobil

• De har tilgang til masse spennende ting vi lager

Altså bruker de enhver ledig luke i livet til å flekke frem mobilen, se hva vi har lagt ut av nytt snask siden sist de var inne (for ti minutter siden) og lykkelig tomle seg inn.

Except they don’t.

Hvordan har vi funnet ut av det?

Slik fungerer internettpanelet TNS Gallup har en løpende panelundersøkelse for norske nettsteder, Norsk Internettpanel (NIP). De har rekruttert et representativt utvalg nordmenn som lar TNS overvåke bruken av deltagende norske nettsteder. Dette er grovt sett samme måten man måler TV- og radiobruk på. Disse tallene lar oss i detalj studere hvordan et representativt utvalg nordmenn beveger seg mellom nettstedene som deltar i målingen gjennom døgnet og livet.

Folks bruk av mobilforsidene

Kollega Iacob Prebensen i NRK Analyse har brukt NIP til å finne ut av hvor ofte folk faktisk var innom nett-forsidene i desember.

Svaret er slik:



Vi kan forstå noen ulike ting utifra dette:

Vi starter med hele befolkningen – hundre prosent. Tar vi 100 % og trekker fra gruppen som bruker mobilforsidene; 18 % og 33 % henholdsvis, ser vi:

• 82 % av internettbefolkningen over 12 år var IKKE innom noen av de fem store nett-forsidene på en gjennomsnittlig desember-dag.

• 67 % var ikke innom noen av disse forsidene i løpet av en uke.

• Det er endel overlapp i bruk av de ulike forsidene, så det er ikke som i gamledager da folk flest leste én papiravis. Dermed er også gruppen som har brukt en hvilkensomhelst av de fem (søylene lengst til høyre) mindre enn om man skulle summert disse fem.

• Og – tilslutt, og kanskje viktigst – : Folk har ikke samme bruksmønster som oss selv og dem vi omgir oss med. Folk er mindre innom og sjeldnere innom.

Disse tingene må vi ta hensyn til i hvordan vi lager og presenterer innhold.

Er vi sikre på at det er sånn?

Man har ikke sjekket med hver eneste mobilbærende nordmann – grafene er basert på en representativ undersøkelse. Så selvsagt er det en usikkerhetsmargin. NIP-panelet er likevel i en helt annen liga presist enn å ta utgangspunkt i hva vi selv synes, eller hva vi kan utlede av å se på folk rundt oss. Og det skal uansett enorme avvik til for å endre hovedinntrykket vi får her.

Men … hva med nyhetsapper?

Mediebedrifters apper står såvidt vi har oversikt over ikke for en vesentlig del av nettbruken i Norge. Det er rimelig å anta at mange av dem som velger å installere apper fra NRK, VG etc. er mer ivrige brukere av norsk internettinnhold enn resten av befolkningen, og at de således i tillegg til appbruken sin sannsynligvis har vært innom en av de fem forsidene vi ser på i løpet av uken. Vi antar at en såpass stor andel av app-brukerne er inkludert i 33%’en at de ikke gjør noen betydelig forskjell.

Men … hva med oldiser?

Det er ulikheter mellom aldersklassene i hvordan de bruker digitalt innhold. Om unge mennesker bruker noe mye, mens eldre mennesker bruker det lite, vil totalen se middels ut. Dette skjuler av og til viktige bruksmønstre.

Men det er selvsagt en sjekk kollega Iacob også har gjort. I hans egne ord:

Testa også for 20-29 bare for å sjekke at det ikke var helt kokos.

Men selv der ser vi at over halvparten lar være å åpne noen av de fem største forsidene i løpet av en uke. Ikke engang VG når en tredel på ukesbasis.

Så – der har du det.

Hvis du har kommet til denne artikkelen fra forsiden på nrk.no; vit at du tilhører en eksklusiv gruppe – vi liker deg!